Vittorio Bersezio/Le miserie 'd monsú Travet/pàgina 11
Sena decima

Brigida e Barbarot.

BARBAROT A l'è sí finalment!

BRIGIDA Ciuto, ciuto! e côle man, a cà'!

BARBAROT Oh! oh! cosa j'elo?

BRIGIDA J'eu già dijlo tante volte c'a steissa savi.

BARBAROT E mi j'eu già risponduje tante volte che vsin a chila a l'era impossibil.

BRIGIDA Chiel a l'ha bon temp. Veullo finila?

BARBAROT Mi no.

BRIGIDA A j'è madama c'a ven d'dsà a momenti.

BARBAROT A l'è 'n autr afè anlora.

BRIGIDA Salo?

BARBAROT Cosa?

BRIGIDA Madama stasseira a va al teatro.

BARBAROT Oh 'n'autra!

BRIGIDA Al teatro grand.

BARBAROT Côjuss!

BRIGIDA Con sor Comendator.

BARBAROT A l'è lon c'a disía c'a saría vnula a pié... Oh! ma lolí a va tanto ben për nojaitri.

BRIGIDA Për noi? Coma?

BARBAROT J'elo vnuje an testa gnente a chila?

BRIGIDA (a s' tôca an testa) Mi no: j'eu sentí gnente.

BARBAROT Oh! santa inocenssa! I dio s'a j'è vnuje nsune idee.

BRIGIDA Che idee?

BARBAROT Ij padron a vniran nen a cà fina a ondes ore e mesa, mesa neuit. J'ôma tuta la seira për noi.

BRIGIDA E ben?

BARBAROT E ben? Mi i porto un paira d'bôte d'grignolin...

BRIGIDA Bravo! E mi i pronto quaicosa d'sina.

BARBAROT No, no. Chërdla ch'i veuja vní a rusié le croste ai so padron, mi?... I porto mi un patè.

BRIGIDA Un patè?

BARBAROT Sí, sala nen cosa c'a l'è? A l'è 'na specie d'gateau d'carn. I na pijreu un da Barelli. A vëdrà che roba fina.

BRIGIDA Ciuto! a j'è sí madama.

Leteratura piemontèisa
Vittorio Bersezio
Le miserie 'd monsú Travet